Casa saħaq li kemm Dalli u anke Mizzi qed jagħmlu attentat biex iħawdu l-imħuħ dwar il-konklużjonijiet tal-inkjesta u l-ħidma tiegħu Il-Kap tad-Delegazzjoni Laburista fil-Parlament Ewropew, David Casa, stieden lill-Ewroparlamentari Laburisti, Miriam Dalli u Marlene Mizzi biex jgħidu ċar u tond jekk jaħsbux li Konrad Mizzi, Keith Schembri, il-Bank Pilatus u Nexia BT kinux involuti f’attività kriminali. Fi stqarrija, Casa saħaq li kemm Dalli u anke Dalli, "fi sforz konġunt konsistenti mal-ispin tal-Partit tagħhom, qed jagħmlu attentat biex iħawdu l-imħuħ dwar il-konklużjonijiet tal-inkjesta u l-ħidma tiegħi." Fakkar u insista li l-inkjesta dwar Egrant u ' r-rapport' tal-FIAU dwar Konrad Mizzi ma għandhom x'jaqsmu xejn flimkien. "L-attentat tal-MEPs Laburisti biex iqarrqu bil-poplu Malti dwar it-termini ta’ referenza tal-inkjesta li ġiet ippubblikata parti minnha, hu tradiment tal-elettorat," saħaq Casa. "Għandhom jieqfu jistaħbew wara frażijiet vagi f’artikli, u jkunu ċari fil-pożizzjoni tagħhom dwar Mizzi, Schembri, Pilatus u Nexia BT, biex jinżammu responsabbli għall-qerq tagħhom." Nhar it-Tnejn li għadda, l-għada li ġew ippubblikati l-konklużjonijiet tal-inkjesta Egrant, David Casa ppubblika r-rapport li fi kliemu għandu f'idejh dwar Konrad Mizzi u li dwaru qatt ma ttieħdet l-ebda azzjoni. Dan l-abbozz tar-rapport jikkonkludi li |-informazzjoni li għandha f'idha l-FIAU "hija biżżejjed biex tikkonkludi li hemm suspsett raġonevoli ta' ħasil ta' flus," u li hemm flejjes li ġejjin mill-kriminalità Madanakollu, fi stqarrija ftit wara, l-FIAU insistiet li dak id-dokument kien reġa' ġie miktub u l-FIAU sabet differenzi, affarijiet li tħassru u riproduzzjonijiet li ma jirriflettux il-verità. Iddeskriviet dak li għamel Casa huwa att kriminali.